Source: http://epixeirisi.gr/%CE%92%CE%97%CE%9C%CE%91-%CE%9B%CE%9F%CE%93%CE%99%CE%A3%CE%A4%CE%A9%CE%9D/9171/%CE%9B%CE%BF%CE%B3%CE%B9%CF%83%CF%84%CE%B9%CE%BA%CE%AE-%CF%80%CE%B1%CF%81%CE%B1%CE%BA%CE%BF%CE%BB%CE%BF%CF%8D%CE%B8%CE%B7%CF%83%CE%B7-%CE%BC%CE%B9%CF%83%CE%B8%CE%BF%CE%B4%CE%BF%CF%83%CE%AF%CE%B1%CF%82-%CE%B5%CF%81%CE%B3%CE%B1%CE%B6%CE%BF%CE%BC%CE%AD%CE%BD%CF%89%CE%BD-%CE%BC%CE%B5-%CE%B5%CF%80%CE%B9%CE%B4%CF%8C%CF%84%CE%B7%CF%83%CE%B7-%CE%9F%CE%91%CE%95%CE%94
Timestamp: 2018-02-20 01:23:00+00:00
Document Index: 10354255

Matched Legal Cases: ['ΑΕΔ ', 'ΑΕΔ\n', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Λογιστική παρακολούθηση μισθοδοσίας εργαζομένων με επιδότηση ΟΑΕΔ - epixeirisi.gr
ΑΡΧΙΚΗ » ΒΗΜΑ ΛΟΓΙΣΤΩΝ » Λογιστική παρακολούθηση μισθοδοσίας εργαζομένων με επιδότηση ΟΑΕΔ
Λογιστική παρακολούθηση μισθοδοσίας εργαζομένων με επιδότηση ΟΑΕΔ
Ένας εργαζόμενος τον Αύγουστο του 2011 εργάζεται στην επιχείρηση χωρίς να επιδοτείται από τον ΟΑΕΔ, η καταχώριση της εγγραφής έχει ως εξής: χρέωση των λογ/μων 1) 60.00 με 875,00 και 2) 60.03 με 249,90 και πίστωση λογ/μων: 53.00 με 730,62 και 55.00 με 394,28 και έπειτα με την πληρωμή έχουμε χρέωση 55.00 με 394,28 και αντίστοιχη πίστωση του ταμείου. Τον Σεπτέμβριο όμως επιδοτείται με 75% στις εργοδοτικές εισφορές από τον ΟΑΕΔ η έγγραφη παραμένει η ίδια ή αφαιρώ από τις εργοδοτικές εισφορές (60.03) το ποσοστό που επιδοτεί ο ΟΑΕΔ ?
Στην περίπτωση που αναφέρετε η επιχείρηση συνεχίζει να λογιστικοποιεί κανονικά την μισθοδοτική κατάσταση και μετά την έναρξη της επιδότησης από τον ΟΑΕΔ, χρεώνοντας στον λογαριασμό 60, τις μικτές αποδοχές και τις εργοδοτικές εισφορές και πιστώνοντας τις καθαρές οφειλόμενες αποδοχές του εργαζόμενου (53.00).
Ταυτόχρονα πιστώνονται και τα οφειλόμενα ποσά προς το ΙΚΑ (λογ. 55). Ωστόσο, θα καταβληθεί μικρότερο ποσό στο ΙΚΑ-ΕΤΑΜ, το οποίο είναι το πιστωτικό υπόλοιπο που απομένει σε αυτούς τους λογαριασμούς και το οποίο αντιστοιχεί στις εργοδοτικές εισφορές που επιχορηγούνται από τον ΟΑΕΔ. Συνεπώς, η επιχείρηση επειδή έχει ήδη λογιστικοποιήσει την μισθοδοτική δαπάνη, χωρίς να την καταβάλλει εξ ολοκλήρου, θα πρέπει να μεταφέρει τα ως άνω πιστωτικά υπόλοιπα του λογαριασμού του ασφαλιστικού ταμείου (που είναι τα ποσά των επιχορηγούμενων εργοδοτικών εισφορών), σε λογαριασμό του ΟΑΕΔ. Αυτό θα γίνει με χρέωση του 55 (αντίστοιχος υπολογαριασμός του ΙΚΑ-ΕΤΑΜ) και πίστωση του (προτεινόμενου) 53.98.90 «ΟΑΕΔ, λογαριασμός επιχορήγησης εργοδοτικών εισφορών».
Κατ αυτή την έννοια, η επιχείρηση εμφανίζεται να οφείλει στον ΟΑΕΔ το ποσό που αυτός έχει καταβάλλει στο ΙΚΑ-ΕΤΑΜ και που αντιστοιχεί στις εργοδοτικές εισφορές. Προκειμένου να «κλείσει» η υποχρέωση αυτή της επιχείρησης, θα κληθεί να εκδώσει τιμολόγιο εσόδων της παρ 3, του άρθρου 12 του ΚΒΣ, οπότε θα διενεργηθεί λογιστική εγγραφή με χρέωση του 53.98.90 (και κλείσιμο) και πίστωση του (προτεινόμενου) 74.03.90 «ΟΑΕΔ, επιδότηση εργοδοτικών εισφορών». Έτσι, θα εξισορροπηθεί το έξοδο που αρχικά είχε χρεωθεί στον 60.
Τονίζεται ότι αν μέχρι το τέλος της χρήσης δεν έχει πραγματοποιηθεί η έκδοση του ανωτέρω τιμολογίου προς τον ΟΑΕΔ (διότι λ.χ. δεν έχει ζητηθεί ακόμη από την αρμόδια υπηρεσία η έκδοσή του) είναι σκόπιμο να πραγματοποιηθεί η εγγραφή μεταφοράς του συνολικού υπολοίπου του λογ. 53.98.90 (με χρέωση) σε πίστωση του λογ. 74.03.90 «ΟΑΕΔ, επιδότηση εργοδοτικών εισφορών», προκειμένου να γίνει ορθή απεικόνιση των οικονομικών αποτελεσμάτων της οικείας περιόδου της επιχείρησης και να τηρείται η αρχή της αυτοτέλειας των χρήσεων.